b'\n_START_ARTICLE_\nKabbala\n_START_SECTION_\nEl\xc3\xa4m\xc3\xa4npuun kymmenen sefiraa\n_START_PARAGRAPH_\nN\xc3\xa4kemys Jumalasta erottaa juutalaisen mystikon kansanhurskauden harjoittajasta ja filosofista. Kabbalistille Jumalalla on ilmentym\xc3\xa4t\xc3\xb6n puoli \xcb\x80en sof (\xd7\x90\xd7\x99\xd7\x9f \xd7\xa1\xd7\x95\xd7\xa3) \xe2\x80\x94 \xc3\xa4\xc3\xa4ret\xc3\xb6n, joka j\xc3\xa4\xc3\xa4 luomakunnan \xc3\xa4\xc3\xa4rellisille olennoille vieraaksi. Jumalalla on kuitenkin my\xc3\xb6s ilmennyt puoli \xe2\x80\x94 ilmoituksen Jumala, jolla on kaksi \xc3\xa4\xc3\xa4rip\xc3\xa4\xc3\xa4t\xc3\xa4: \xcb\x80en sofiin l\xc3\xa4heisesti liittyv\xc3\xa4 transkendentti ulottuvuus, joka tuonpuoleisuutensa vuoksi on my\xc3\xb6s k\xc3\xa4sityskyvyn ulottumattomissa sek\xc3\xa4 immanenti ulottuvuus, Jumalan l\xc3\xa4sn\xc3\xa4olo. N\xc3\xa4iden kahden \xc3\xa4\xc3\xa4rip\xc3\xa4\xc3\xa4n v\xc3\xa4liin sijoittuu kahdeksan ulottuvuutta tai Jumalan ominaisuutta mm. Jumalan olemus is\xc3\xa4n\xc3\xa4 ja \xc3\xa4itin\xc3\xa4, armahtajana ja rankaisijana sek\xc3\xa4 profetioiden l\xc3\xa4hteen\xc3\xa4._NEWLINE_N\xc3\xa4it\xc3\xa4 kymment\xc3\xa4 ominaisuutta kutsutaan kabbalaa varhaisemman teoksen Sefer je\xe1\xb9\xa3iran mukaan nimell\xc3\xa4 sefira (mon. sefirot). Yksitt\xc3\xa4iset sefirat ovat l\xc3\xa4hes kaikki saaneet nimens\xc3\xa4 1. Aikakirjan 29:11 mukaan:_NEWLINE_\xd7\x9c\xd7\x9a \xd7\x99\xd7\x94\xd7\x95\xd7\x94 \xd7\x94\xd7\x92\xd7\x93\xd7\x9c\xd7\x94 \xd7\x95\xd7\x94\xd7\x92\xd7\x91\xd7\x95\xd7\xa8\xd7\x94 \xd7\x95\xd7\x94\xd7\xaa\xd7\xa4\xd7\x90\xd7\xa8\xd7\xaa \xd7\x95\xd7\x94\xd7\xa0\xd7\xa6\xd7\x97 \xd7\x95\xd7\x94\xd7\x94\xd7\x95\xd7\x93 \xd7\x9b\xd7\x99\xd6\xbe\xd7\x9b\xd7\x9c \xd7\x91\xd7\xa9\xd6\xbc\xd7\x9e\xd7\x99\xd7\x9d \xd7\x95\xd7\x91\xd7\x90\xd7\xa8\xd7\xa5 \xd7\x9c\xd7\x9a \xd7\x99\xd7\x94\xd7\x95\xd7\x94 \xd7\x94\xd7\x9e\xd7\x9e\xd7\x9c\xd7\x9b\xd7\x94_NEWLINE_leka jhwh hag-gedulla we-hag-gevura we-hat-tif\xcb\x80eret we-han-ne\xe1\xb9\xa3a\xe1\xb8\xa5 we-ha-hod ki-kol ba\xc5\xa1-\xc5\xa1amajim u-va\xcb\x80are\xe1\xb9\xa3 leka jhwh ham-mamlaka_NEWLINE_Sinun, Herra, on suuruus ja voima, kunnia, kirkkaus ja valta, sill\xc3\xa4 sinun on kaikki, mit\xc3\xa4 on taivaassa ja maan p\xc3\xa4\xc3\xa4ll\xc3\xa4. Sinun on kuninkuus_NEWLINE_Sefirat transkendentista olomuodosta immanenttiin ovat: keter, \xe1\xb8\xa5okma, bina, gedulla, gevura, tif\xcb\x80eret, ne\xe1\xb9\xa3a\xe1\xb8\xa5, hod, jesod sek\xc3\xa4 malkut._NEWLINE_Kabbalassa maailmankaikkeutta j\xc3\xa4sennet\xc3\xa4\xc3\xa4n el\xc3\xa4m\xc3\xa4n puu -symbolin kautta. El\xc3\xa4m\xc3\xa4n puu koostuu kymmenest\xc3\xa4 sefirasta ja sefiroita yhdist\xc3\xa4vist\xc3\xa4 poluista. Kukin sefira ilment\xc3\xa4\xc3\xa4 tiettyj\xc3\xa4 olemassaolon piirteit\xc3\xa4. Ensimm\xc3\xa4inen sefira, Keter, ilment\xc3\xa4\xc3\xa4 ykseytt\xc3\xa4 Jumalassa, kun taas kymmenes sefira, Malkhut, symboloi maanp\xc3\xa4\xc3\xa4llist\xc3\xa4 todellisuutta. Monet kabbalisteista pyrkiv\xc3\xa4t kulkemaan sefiroita yhdist\xc3\xa4vi\xc3\xa4 polkuja pitkin Malkhutista, maanp\xc3\xa4\xc3\xa4llisest\xc3\xa4 todellisuudesta, aina Keteriin asti. T\xc3\xa4ss\xc3\xa4 suhteessa kabbala mystisen\xc3\xa4 traditiona muistuttaa muita mystisi\xc3\xa4 traditioita, kuten sufilaisuutta: mystikko pyrkii hy\xc3\xb6dynt\xc3\xa4m\xc3\xa4\xc3\xa4n tradition viisautta saavuttaakseen ykseyden Jumalan kanssa.\n_START_SECTION_\nKun kabbalasta tuli muotia\n_START_PARAGRAPH_\nUseiden julkisuuden henkil\xc3\xb6iden \xe2\x80\x93 muiden muassa Madonna, Britney Spears, Demi Moore, Ashton Kutcher, Harry Styles, Ariana Grande  ja Mick Jagger \xe2\x80\x93 on n\xc3\xa4hty 2000-luvulla kantavan kabbalaan liittyvi\xc3\xa4 tunnuksia tai he ovat puhuneet kabbalan t\xc3\xa4rkeydest\xc3\xa4 heille. N\xc3\xa4iden tapausten taustalla on useimmiten Kabbalah Centre. Se perustettiin Tel Avivissa vuonna 1922 ja sen hoidosta vastaavat Philip Bergin pojat Yehuda ja Michael. Kultti tunnetaan parhaiten "puhtaan veden" ja punaisten rannenauhojen myymisest\xc3\xa4, mutta niiden todellinen merkitys j\xc3\xa4tet\xc3\xa4\xc3\xa4n usein mainitsematta. Kabbalan mukaan alkuper\xc3\xa4isten puhtaiden ominaisuuksien vesi voi parantaa mahdollisuuksia selvit\xc3\xa4 vaikeista sairauksista. Syyn ja seurauksen s\xc3\xa4\xc3\xa4nn\xc3\xb6n mukaisesti my\xc3\xb6s sairaudet ovat heid\xc3\xa4n mukaansa jollakin tavalla itse aiheutettuja ja holokausti oli juutalaisten itselleen aiheuttama tapahtuma, joka johtui kabbalan suosion v\xc3\xa4henemisest\xc3\xa4 Euroopassa. My\xc3\xb6s onnettomuudet ovat ihmisen omaa syyt\xc3\xa4 ja ne antavat mahdollisuuden korjaaviin toimenpiteisiin._NEWLINE_Kabbala-keskus opettaa kabbalaa yleisen\xc3\xa4 kaikille kuuluvana viisautena, jonka ei tarvitse liitty\xc3\xa4 mihink\xc3\xa4\xc3\xa4n yksitt\xc3\xa4iseen uskontoon tai el\xc3\xa4m\xc3\xa4nkatsomukseen._NEWLINE_Kultin toimintaa on kritisoitu voimakkaasti, ja sit\xc3\xa4 on verrattu skientologiaan. Juutalaisten kabbala-oppineiden mukaan lahko v\xc3\xa4\xc3\xa4rist\xc3\xa4\xc3\xa4 kabbalaa ja sen opetukset loukkaavat juutalaista uskoa. L\xc3\xa4\xc3\xa4k\xc3\xa4reiden mukaan vedell\xc3\xa4 ei ole parantavia ominaisuuksia. Lis\xc3\xa4ksi kabbalaa opiskelevien popt\xc3\xa4htien, kuten Madonnan ja Demi Mooren, nimet mainittiin aikaisemmin arvostelijoiden mielest\xc3\xa4 arveluttavan usein lahkon tilaisuuksissa, joissa viisautta esiteltiin. Kyseiset julkisuuden henkil\xc3\xb6t eiv\xc3\xa4t itse halua opinnoistaan puhuttavan julkisuudessa. Nyky\xc3\xa4\xc3\xa4n kabbalasta kerrottaessa k\xc3\xa4ytet\xc3\xa4\xc3\xa4n yleisemmin esimerkkein\xc3\xa4 jo edesmenneit\xc3\xa4 tiedemiehi\xc3\xa4, kuten Isaac Newtonia ja Thomas Edisonia. _NEWLINE_Vuoden 2004 Intian valtameren maanj\xc3\xa4ristys sai keskuksen l\xc3\xa4hett\xc3\xa4m\xc3\xa4\xc3\xa4n Aasiaan avustustoimena henkist\xc3\xa4 kirjallisuutta (Zohar-kirjoja). Sen tarkoitus on v\xc3\xa4hent\xc3\xa4\xc3\xa4 uusia onnettomuuksia tulevaisuudessa.'